Document ID: 32008R0382

KOMISIJOS REGLAMENTAS (EB) Nr. 382/2008
2008 m. balandžio 21 d.
dėl importo ir eksporto licencijų taikymo galvijienos sektoriuje taisyklių
(Nauja redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 29 straipsnio 2 dalį, 33 straipsnio 12 dalį ir 41 straipsnį,
kadangi:
(1)
1995 m. birželio 26 d. Komisijos reglamentas (EB) Nr. 1445/95 dėl importo ir eksporto licencijų taikymo galvijienos sektoriuje taisyklių, panaikinantis Reglamentą (EEB) Nr. 2377/80 (2), buvo keletą kartų iš esmės keičiamas (3). Kadangi šį reglamentą reikia keisti dar kartą, siekiant aiškumo jis turėtų būti išdėstytas nauja redakcija.
(2)
Reglamente (EB) Nr. 1254/1999 nustatyta, kad įvežant į Bendriją visus to reglamento 1 straipsnio 1 dalies a punkte nurodytus produktus būtina pateikti importo licenciją. Patirtis parodė, kad būtina atidžiai stebėti prekybos visais galvijienos sektoriaus produktais tendencijas, kurios yra labai svarbios siekiant pusiausvyros šioje ypač pažeidžiamoje rinkoje. Norint patobulinti rinkos valdymą, importo licencijų turėtų būti reikalaujama ir įvežant produktus, kurių KN kodai yra 1602 50 31-1602 50 80 bei 1602 90 69.
(3)
Būtina kontroliuoti jaunų galvijų patinų, ypač veršelių, įvežimą į Bendriją. Licencijos tiems galvijams importuoti turėtų būti išduodamos tik jei nurodyta jų provenencijos šalis.
(4)
Pagal 1976 m. gruodžio 21 d. Tarybos sprendimo 79/542/EEB, sudarančio trečiųjų šalių arba jų dalių sąrašą ir nustatančio gyvūnų ir visuomenės sveikatos bei veterinarinio sertifikavimo reikalavimus, taikytinus importuojant į Bendriją tam tikrus gyvus gyvūnus ir jų šviežią mėsą (4), 6 straipsnio 4 dalį į pasienio kontrolės postą galvijai turi būti atvežami su veterinarijos sertifikato originalu.
(5)
Europos Bendrijų integruotajame tarife (TARIC) nurodyti eilės numeriai, pagal kuriuos galima nustatyti importo tarifines kvotas, produktus, kuriems jos taikomos, o tam tikrais atvejais ir jų kilmę. Turėtų būti reikalaujama, kad tuos numerius valstybės narės nurodytų importo licencijoje arba jos išrašuose ir naudotų juos Komisijai pateikiamuose pranešimuose.
(6)
Importo licenciją išduodanti kompetentinga nacionalinė institucija ne visada žino, kokia yra produktų, importuotų pagal kelioms šalims skirtas tarifines kvotas, arba produktų, importuotų taikant Bendrojo muitų tarifo muitus, kilmės šalis. Kilmės šalies nurodymas importuojant pagal tarifines kvotas arba netaikant lengvatinių sąlygų turėtų būti pagrindinis reikalavimas, kaip apibrėžta 1985 m. liepos 22 d. Komisijos reglamente (EEB) Nr. 2220/85, nustatančiame bendras išsamias taisykles dėl užstatų sistemos taikymo žemės ūkio produktams (5), todėl importuojant pagal minėtas kvotas ir netaikant lengvatinių sąlygų, importo licencijų arba jų išrašų 31 skiltyje turėtų būti nurodoma kilmės šalis.
(7)
Reglamente (EB) Nr. 1254/1999 reikalaujama, kad atliekant kiekvieną eksporto operaciją, kuriai prašoma eksporto grąžinamosios išmokos, būtų pateikiama eksporto licencija su iš anksto nustatyta grąžinamąja išmoka. Turėtų būti nustatytos konkrečios tokios tvarkos taikymo taisyklės, visų pirma paraiškų teikimo ir informacijos nurodymo paraiškose bei licencijose taisyklės. Atitinkamai reikėtų papildyti 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (6), nuostatas.
(8)
Reglamento (EB) Nr. 1254/1999 33 straipsnio 11 dalyje numatyta, kad pagal Sutarties 300 straipsnį sudarytuose susitarimuose nustatytų įsipareigojimų dėl eksportuojamų produktų kiekio, laikymasis turi būti užtikrinamas eksporto licencijomis. Tam tikslui turėtų būti nustatytos išsamios paraiškų teikimo, licencijų išdavimo ir šių licencijų galiojimo laiko nustatymo taisyklės.
(9)
Be to, apie sprendimus dėl paraiškų gauti eksporto licencijas turėtų būti pranešama tik praėjus tam tikram svarstymų laikotarpiui, per kurį Komisija galėtų įvertinti prašomus kiekius bei susijusias išlaidas ir prireikus imtis konkrečių veiksmų šių paraiškų atžvilgiu. Siekiant apsaugoti pareiškėjų interesus, jiems turėtų būti suteikta galimybė atsiimti paraiškas, jei yra nustatyta procentinė priėmimo norma.
(10)
Jei paraiškose nurodytas kiekis neviršija 25 tonų, eksportuotojo prašymu licencija jam turėtų būti išduota nedelsiant. Kad nebūtų pažeistos tipinės nuostatos, tokių licencijų galiojimo laikas turėtų būti apribotas.
(11)
Kad eksportuojami kiekiai būtų valdomi labai tiksliai, neturėtų būti taikomos Reglamente (EB) Nr. 1291/2000 nustatytos leistinos paklaidos taikymo taisyklės.
(12)
Į šį reglamentą reikia įtraukti specialias nuostatas dėl eksporto, pateiktas 2006 m. lapkričio 7 d. Komisijos reglamente (EB) Nr. 1643/2006, nustatančiame išsamias paraiškų dėl paramos teikimo eksportuojant galvijienos produktus, kuriems gali būti taikomas specialus trečiosios šalies importo režimas, taisykles (7), ir 1996 m. spalio 25 d. Komisijos reglamente (EB) Nr. 2051/96, nustatančiame tam tikras išsamias paramos teikimo taisykles galvijienos, kuriai Kanadoje gali būti taikomas specialus importo režimas, eksportui ir iš dalies keičiančiame Reglamentą (EB) Nr. 1445/95 (8).
(13)
Kad Komisija galėtų tinkamai taikyti minėtas nuostatas dėl importo ir eksporto licencijų, jai reikia turėti tikslią informaciją apie pateiktas paraiškas gauti licenciją ir apie jau išduotų licencijų naudojimą. Kad administravimas būtų veiksmingas, valstybių narių informacija Komisijai turėtų būti perduodama vienoda nustatyta forma.
(14)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS
TAIKYMO SRITIS
1 straipsnis
Šiuo reglamentu nustatomos eksporto licencijų taikymo galvijienos sektoriuje taisyklės.
II SKYRIUS
IMPORTO LICENCIJOS
2 straipsnis
1. Importuojant į Bendriją visus Reglamento (EB) Nr. 1254/1999 1 straipsnio 1 dalies a punkte nurodytus produktus arba produktus, kurių KN kodai yra 1602 50 31-1602 50 80 ir 1602 90 69, turi būti pateikiama importo licencija.
2. Importuojant produktus, kurių KN kodai yra 0102 90 05-0102 90 49, išskyrus atvejus, kai importuojama pagal gyvų galvijų importo kvotas, reglamentuojamas atitinkamais reglamentais, kuriuose nustatytos jų taikymo taisyklės, paraiškoje gauti importo licenciją ir licencijoje nurodoma:
a)
7 langelyje - provenencijos šalis;
b)
8 langelyje - kilmės šalis, kuri sutampa su eksportuojančia šalimi, kaip apibrėžta Sprendimo 79/542/EEB I priedo 2 dalyje („Veterinarijos sertifikatų pavyzdžiai“). Pagal licenciją privaloma importuoti iš tos šalies;
c)
20 langelyje - įrašas: „8 langelyje nurodyta kilmės šalis sutampa su veterinarijos sertifikato originale arba kopijoje nurodyta eksportuojančia šalimi.“
3. 2 dalyje minimi gyvuliai išleidžiami į laisvą apyvartą tik pateikus veterinarijos sertifikato originalą arba Bendrijos pasienio kontrolės poste patvirtintą jo kopiją, jei šį sertifikatą išdavusi šalis sutampa su importo licencijos 8 langelyje nurodyta šalimi.
3 straipsnis
Licencijos galioja 90 dienų nuo jų išdavimo dienos kaip apibrėžta Reglamento (EB) Nr. 1291/2000 23 straipsnio 1 dalyje.
4 straipsnis
Užstatas, pateikiamas prašant importo licencijos, yra:
a)
5 EUR už gyvų gyvulių vienetą;
b)
12 EUR už 100 kilogramų kitų produktų neto masės.
5 straipsnis
1. Nepažeidžiant konkretesnių nuostatų, paraiškos gauti licencijas pateikiamos produktams, kuriems priskirtas vienas KN kodas arba viena iš I priedo toje pačioje įtraukoje nurodytų KN kodų grupių.
2. Paraiškoje pateikta informacija perkeliama į licenciją.
3. Jei importuojama pagal importo kvotą, importo licenciją išduodanti institucija licencijos arba jos išrašų 20 langelyje nurodo Europos Bendrijų integruotojo tarifo (TARIC) kvotos eilės numerį.
6 straipsnis
1. Ne vėliau kaip kiekvieno mėnesio dešimtą dieną valstybės narės Komisijai praneša, kokiam kiekiui produktų (produktų svorio kilogramais arba galvijų vienetais) praėjusį mėnesį nekvotinio importo tvarka išduotos importo licencijos.
2. Ne vėliau kaip kiekvienų metų spalio 31 d. valstybės narės Komisijai praneša, kokiam kiekiui produktų (produktų svorio kilogramais arba galvijų vienetais) nuo praėjusių metų liepos 1 d. iki kalbamųjų metų birželio 30 d. išduotos importo licencijos nebuvo panaudotos produktams importuoti nekvotinio importo tvarka.
3. Ne vėliau kaip kiekvienų metų spalio 31 d. valstybės narės Komisijai praneša, kiek produktų (produktų svorio kilogramais arba galvijų vienetais) nuo praėjusių metų liepos 1 d. iki kalbamųjų metų birželio 30 d. faktiškai išleista į laisvą apyvartą nekvotinio importo tvarka (produktai suskirstomi pagal importavimo mėnesius ir kilmės šalis).
Tačiau nuo 2009 m. liepos 1 d. valstybės narės, laikydamosi Komisijos reglamento (EB) Nr. 1301/2006 (9) 4 straipsnio, Komisijai praneša, kiek produktų nekvotinio importo tvarka išleista į laisvą apyvartą nuo 2009 m. liepos 1 d.
7 straipsnis
6 straipsnio 1 ir 2 dalyse bei 6 straipsnio 3 dalies pirmoje pastraipoje minimi pranešimai teikiami II, III ir IV prieduose nustatyta tvarka ir remiantis V priede nurodytomis produktų kategorijomis.
8 straipsnis
1. Nurodant licencijoje arba jos išraše faktiškai importuotų produktų kiekį, importo licencijos arba jos išrašo 31 skiltyje be Reglamentu (EB) Nr. 1291/2000 nustatytos informacijos dar turi būti nurodyta kilmės šalis.
2. Šio straipsnio 1 dalyje nustatytas reikalavimas yra pagrindinis reikalavimas, kaip apibrėžta Komisijos reglamento (EEB) Nr. 2220/85 20 straipsnyje.
III SKYRIUS
EKSPORTO LICENCIJOS
9 straipsnis
Nepažeidžiant Reglamento (EB) Nr. 1291/2000 5 straipsnio 1 dalies ir remiantis šio reglamento 10-16 straipsniais, eksportuojant galvijienos produktus, už kuriuos prašoma eksporto grąžinamosios išmokos, būtina turėti eksporto licenciją su iš anksto nustatyta grąžinamąja išmoka.
10 straipsnis
1. Licencijų eksportuoti produktus, kuriems prašoma grąžinamosios išmokos ir kuriems turi būti išduodama eksporto licencija su iš anksto nustatyta grąžinamąja išmoka, galiojimo laikas, skaičiuojamas nuo išdavimo dienos, kaip apibrėžta Reglamento (EB) Nr. 1291/2000 23 straipsnio 2 dalyje, yra:
a)
penki mėnesiai pridedant einamąjį mėnesį - produktams, kurių KN kodas yra 0102 10, o produktams, kurių KN kodai yra 0102 90 ir ex 1602 - 75 dienos;
b)
60 dienų - kitiems produktams.
2. Galvijienos eksporto licencijų, išduotų Reglamento (EB) Nr. 1291/2000 49 straipsnyje nustatyta tvarka, galiojimo laikas yra:
a)
penki mėnesiai nuo išdavimo mėnesio, kaip apibrėžta to reglamento 23 straipsnio 2 dalyje, - produktams, kurių KN kodas yra 0102 10;
b)
keturi mėnesiai nuo išdavimo mėnesio, kaip apibrėžta to reglamento 23 straipsnio 2 dalyje, - kitiems produktams.
3. Nukrypstant nuo Reglamento (EB) Nr. 1291/2000 49 straipsnio 5 dalies, produktams, klasifikuojamiems priskiriant KN kodą 0102 10, 21 dienos terminas keičiamas 90 dienų terminu.
4. Paraiškų gauti licenciją ir licencijų 15 langelyje pateikiamas produkto aprašymas, 16 langelyje - 12 skaitmenų žemės ūkio produktų eksporto grąžinamųjų išmokų nomenklatūros kodas, o 7 langelyje - paskirties šalis.
5. Reglamento (EB) Nr. 1291/2000 14 straipsnio antroje pastraipoje minimos produktų kategorijos išvardytos šio reglamento VI priede.
11 straipsnis
Užstatas, pateikiamas prašant licencijos su iš anksto nustatyta grąžinamąja išmoka, yra:
a)
26 EUR už gyvų gyvulių vienetą;
b)
15 EUR už 100 kilogramų produktų, priskirtų žemės ūkio produktų eksporto grąžinamųjų išmokų nomenklatūros kodui 0201 30 00 9100;
c)
9 EUR už 100 kilogramų kitų produktų neto masės.
12 straipsnis
1. Paraiškos gauti 10 straipsnio 1, 2 ir 3 dalyse numatytas eksporto licencijas su iš anksto nustatytomis grąžinamosiomis išmokomis gali būti pateiktos kompetentingoms institucijoms kiekvieną savaitę nuo pirmadienio iki penktadienio.
Eksporto licencijos išduodamos kitą trečiadienį po savaitės, kurią buvo pateikta paraiška, jeigu iki tol Komisija nesiima jokių ypatingų šio straipsnio 2 arba 3 dalyse numatytų priemonių.
Licencijos, kurių buvo prašoma pagal Reglamento (EB) Nr. 1291/2000 16 straipsnį, išduodamos nedelsiant.
Nukrypstant nuo šios dalies antros pastraipos, Komisija pagal Reglamento (EB) Nr. 1254/1999 43 straipsnio 2 dalyje nurodytą procedūrą gali nustatyti, kad eksporto licencijos išduodamos ne trečiadienį, o kitą dieną, jeigu trečiadienį to padaryti negalima.
2. Jei išdavus eksporto licencijas būtų arba galėtų būti viršyta turima biudžeto suma, ar per atitinkamą laikotarpį išnaudoti didžiausi kiekiai, kuriuos galima eksportuoti gaunant grąžinamąsias išmokas, atsižvelgiant į Reglamento (EB) Nr. 1254/1999 33 straipsnio 11 dalyje nurodytus apribojimus, arba likusį laikotarpį nebebūtų galima toliau eksportuoti, Komisija gali:
a)
nustatyti procentinę prašomų kiekių priėmimo normą;
b)
atmesti paraiškas, pagal kurias licencijos dar neišduotos;
c)
sustabdyti paraiškų gauti licenciją teikimą ne ilgiau kaip penkių darbo dienų laikotarpiui, kuris gali būti pratęstas Reglamento (EB) Nr. 1254/1999 43 straipsnio 2 dalyje nurodyta tvarka.
Pirmos pastraipos c punkte nurodytomis aplinkybėmis sustabdymo laikotarpiu pateiktos paraiškos gauti licenciją negalioja.
Pirmoje pastraipoje numatytos priemonės gali būti įgyvendinamos arba keičiamos produkto kategorijai ir pagal paskirties vietą arba paskirties vietų grupę.
3. 2 dalyje numatytos priemonės taip pat gali būti patvirtintos, jei paraiškose gauti eksporto licenciją nurodyti kiekiai viršija arba gali viršyti vienai paskirties vietai ar paskirties vietų grupei paprastai parduodamą kiekį ir jei išdavus prašomas licencijas atsirastų spekuliacijos pavojus, galėtų būti iškreipta ūkio subjektų konkurencija, sutrikdyta prekyba arba Bendrijos rinka.
4. Jei atsisakoma patenkinti paraišką dėl prašomų kiekių arba jei tie kiekiai sumažinami, tuoj pat grąžinamas užstatas už visus nepatvirtintus kiekius.
5. Nukrypstant nuo 1 dalies, jei nustatyta procentinė priėmimo norma yra mažesnė kaip 90 %, licencijos išduodamos ne vėliau kaip vienuoliktą darbo dieną po minėtos procentinės normos paskelbimo Europos Sąjungos oficialiajame leidinyje. Per dešimt darbo dienų nuo šio paskelbimo pareiškėjai gali:
a)
atsiimti paraišką - šiuo atveju užstatas grąžinamas nedelsiant; arba
b)
pareikalauti, kad licencija būtų išduota nedelsiant - šiuo atveju kompetentinga institucija išduoda ją nedelsdama, bet ne anksčiau kaip penktą darbo dieną nuo paraiškos pateikimo dienos.
6. Nepaisant 1 dalies nuostatų, licencijos, susijusios su paraiškomis dėl ne didesnio nei 25 tonų produktų, kurių KN kodai yra 0201 ir 0202, kiekio, išduodamos nedelsiant. Tokiais atvejais, nepaisant šio reglamento 10 straipsnio, licencijos galioja tik penkias darbo dienas nuo jų faktinio išdavimo dienos, kaip apibrėžta Reglamento (EB) Nr. 1291/2000 23 straipsnio 2 dalyje, o licencijos paraiškų ir licencijų 20 langelyje įrašomas bent vienas iš šio reglamento VII priedo A dalyje nurodytų įrašų.
13 straipsnis
1. Už eksportuojamų produktų kiekį, atitinkantį Reglamento (EB) Nr. 1291/2000 8 straipsnio 4 dalyje nurodytą leistiną paklaidą, grąžinamoji išmoka nemokama, jei eksportuojama pagal šio reglamento 10 straipsnio 1, 2 ir 3 dalyse nurodytą licenciją, kurios 22 langelyje yra šis įrašas:
„Grąžinamoji išmoka taikoma … tonoms (kiekis, kuriam išduota licencija)“.
2. Komisijos reglamento (EB) Nr. 800/1999 (10) 18 straipsnio 3 dalies b punkto antros įtraukos nuostatos netaikomos specialiosioms eksporto grąžinamosioms išmokoms už produktus, Komisijos reglamentu (EEB) Nr. 3846/87 (11) nustatytoje žemės ūkio produktų, kuriems taikomos eksporto grąžinamosios išmokos, nomenklatūroje klasifikuojamus priskiriant KN kodus 0201 30 00 9100 ir 0201 30 00 9120, jeigu šiems produktams pagal Komisijos reglamento (EB) Nr. 1741/2006 (12) 4 straipsnį įforminta muitinio sandėliavimo procedūra.
14 straipsnis
1. Šis straipsnis taikomas eksportui, vykdomam laikantis Reglamento (EB) Nr. 1643/2006 nuostatų.
2. Paraiškos gauti licenciją Reglamento (EB) Nr. 1643/2006 1 straipsnyje nurodytiems produktams gali būti pateiktos tik tose valstybėse narėse, kurios laikosi importuojančios šalies nustatytų sveikatos reikalavimų.
3. Paraiškose gauti licenciją ir licencijų 7 langelyje įrašoma: „JAV“. Pagal licencijas privaloma eksportuoti iš licenciją išdavusios valstybės narės į minėtą paskirties šalį.
4. Nepaisant Reglamento (EB) Nr. 1291/2000 8 straipsnio 4 dalies, eksportuojami kiekiai negali viršyti licencijoje nurodytų kiekių. Licencijos 19 langelyje įrašoma „0“.
5. Licencijos 22 langelyje pateikiamas vienas iš VII priedo B dalyje nurodytų įrašų.
6. Valstybės narės praneša Komisijai:
a)
kiekvieną darbo dieną iki 18 val. (Briuselio laiku) - apie visą produktų kiekį, dėl kurio pateiktos paraiškos;
b)
ne vėliau kaip iki paraiškų pateikimo mėnesio pabaigos - pareiškėjų sąrašą.
7. Jei kiekiai, kuriems prašoma licencijų, viršija galimus kiekius, Komisija nustato bendrą procentinę prašomų kiekių priėmimo normą.
8. Licencijos išduodamos dešimtą darbo dieną po paraiškos pateikimo dienos. Pagal paraiškas, apie kurias nebuvo pranešta Komisijai, licencija neišduodama.
9. Nepaisant šio reglamento 10 straipsnio 1, 2 ir 3 dalių, licencijos galioja 90 dienų nuo faktinės jų išdavimo dienos, kaip apibrėžta Reglamento (EB) Nr. 1291/2000 23 straipsnio 2 dalyje, bet ne ilgiau kaip iki išdavimo metų gruodžio 31 d.
10. Jei prašomi kiekiai pagal šio straipsnio 7 dalį sumažinami, tuoj pat grąžinamas užstatas už visus nepatvirtintus kiekius.
11. Be Reglamento (EB) Nr. 1291/2000 32 straipsnio 1 dalies b punkte nustatytų reikalavimų, dar laikomasi reikalavimo, kad užstatas, pateikiamas kartu su paraiška gauti eksporto licenciją, grąžinamas tik pateikus įrodymų, kad produktai pristatyti į jų paskirties vietą, kaip numatyta to reglamento 35 straipsnio 5 dalyje.
15 straipsnis
1. Šis straipsnis taikomas eksportui į Kanadą, vykdomam pagal Reglamentą (EB) Nr. 2051/96.
2. Paraiškos gauti licenciją Reglamento (EB) Nr. 2051/96 1 straipsnyje nurodytiems produktams gali būti pateikiamos tik valstybėse narėse, kurios laikosi Kanados institucijų nustatytų sveikatos reikalavimų.
3. Paraiškų gauti licenciją ir licencijų 7 langelyje įrašoma „Kanada“. Pagal licencijas privaloma eksportuoti iš licenciją išdavusios valstybės narės į minėtą paskirties šalį.
4. Nepaisant Reglamento (EB) Nr. 1291/2000 8 straipsnio 4 dalies, eksportuojami kiekiai negali viršyti licencijoje nurodytų kiekių. Licencijos 19 langelyje įrašoma „0“.
5. Licencijos 22 langelyje pateikiamas vienas iš VII priedo C dalyje nurodytų įrašų.
6. Valstybės narės praneša Komisijai:
a)
kiekvieną darbo dieną iki 18 val. (Briuselio laiku) - apie visą produktų kiekį, dėl kurio pateiktos paraiškos;
b)
ne vėliau kaip iki paraiškų pateikimo mėnesio pabaigos - pareiškėjų sąrašą.
7. Jei kiekiai, kuriems prašoma licencijų, viršija galimus kiekius, Komisija nustato bendrą procentinę prašomų kiekių priėmimo normą.
8. Licencijos išduodamos dešimtą darbo dieną po paraiškos pateikimo dienos. Pagal paraiškas, apie kurias nebuvo pranešta Komisijai, licencija neišduodama.
9. Nepaisant šio reglamento 10 straipsnio 1, 2 ir 3 dalių, licencijos galioja 90 dienų nuo faktinės jų išdavimo dienos, kaip apibrėžta Reglamento (EB) Nr. 1291/2000 23 straipsnio 2 dalyje, bet ne ilgiau kaip iki išdavimo metų gruodžio 31 d.
10. Jei prašomi kiekiai pagal šio straipsnio 7 dalį sumažinami, tuoj pat grąžinamas užstatas už visus nepatvirtintus kiekius.
11. Be Reglamento (EB) Nr. 1291/2000 32 straipsnio 1 dalies b punkte nustatytų reikalavimų, dar laikomasi reikalavimo, kad užstatas, pateikiamas kartu su paraiška gauti eksporto licenciją, grąžinamas tik pateikus įrodymų, kad produktai pristatyti į jų paskirties vietą, kaip numatyta to reglamento 35 straipsnio 5 dalyje.
16 straipsnis
1. Valstybės narės praneša Komisijai:
a)
kiekvieną penktadienį nuo 13 val.:
i)
apie licencijų paraiškas su iš anksto nustatyta 10 straipsnio 1, 2 ir 3 dalyse numatyta grąžinamąja išmoka arba apie tai, kad nuo tos savaitės pirmadienio iki penktadienio paraiškų nepateikta;
ii)
apie Reglamento (EB) Nr. 1291/2000 49 straipsnyje minimas paraiškas sertifikatui gauti arba apie tai, kad nuo tos savaitės pirmadienio iki penktadienio paraiškų nepateikta;
iii)
apie kiekius, kuriems pagal šio reglamento 12 straipsnio 6 dalį išduotos licencijos 6, arba apie tai, kad nuo tos savaitės pirmadienio iki penktadienio licencijų neišduota;
iv)
apie kiekius, kuriems, remiantis Reglamento (EB) Nr. 1291/2000 49 straipsnyje numatytomis paraiškomis, nuo tos savaitės pirmadienio iki penktadienio išduoti sertifikatai, ir nurodo paraiškos pateikimo datą bei paskirties šalį;
v)
apie kiekius, dėl kurių tą savaitę eksporto licencijų paraiškos buvo atsiimtos pagal šio reglamento 12 straipsnio 5 dalį;
b)
iki kiekvieno mėnesio 15 dienos už praėjusį mėnesį:
i)
apie Reglamento (EB) Nr. 1291/2000 16 straipsnyje minimas paraiškas licencijoms gauti;
ii)
apie nepanaudotus kiekius, kuriems licencijos buvo išduotos remiantis šio reglamento 10 straipsnio 1, 2 ir 3 dalimis.
2. 1 dalyje minimuose pranešimuose nurodoma:
a)
produkto svoriu išreikštas kiekis - kiekvienai 10 straipsnio 5 dalyje minimai produktų kategorijai;
b)
kiekvienos kategorijos produktų kiekiai, suskirstyti pagal paskirties vietas.
1 dalies b punkto ii papunktyje minimame pranešime taip pat nurodomas grąžinamosios išmokos už kiekvieną produktų kategoriją dydis.
3. Visi 1 dalyje minimi pranešimai, įskaitant pranešimą apie tai, kad paraiškų nepateikta, teikiami pagal VIII priede nustatytą pavyzdį.
IV SKYRIUS
BAIGIAMOSIOS NUOSTATOS
17 straipsnis
Reglamentas (EB) Nr. 1445/95 panaikinamas.
Nuorodos į panaikintą reglamentą laikomos nuorodomis į šį reglamentą ir aiškinamos pagal X priede pateiktą atitikmenų lentelę.
18 straipsnis
Šis reglamentas įsigalioja dešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 21 d.

Labels: 3
17
6